নিলামে ফের ভেঙ্কটেশের জন্য দর হাঁকাবে KKR! জানুন বিরাট আপডেট

ওয়েব ডেস্ক: গতবছর মেগা-নিলামের আগেই তাঁকে ছেড়ে দিয়েছিল দল। তবে নিলামের টেবিল থেকে দর হাঁকিয়ে সর্বোচ্চ ২৩.৭৫ কোটি টাকা দিয়ে তাঁকে ফের দলে টেনেছিল কিং খানের ফ্র্যাঞ্চাইজি। তবে গত মরসুমে কেকেআর-এর (KKR) জার্সিতে সেভাবে ছাপ ফেলতে পারেননি ভেঙ্কটেশ আইয়ার (Venkatesh Iyer)। তাই আসন্ন মিনি-নিলামের (IPL Auction) আগে ফের রিটেনশন তালিকায় দেখা যায়নি তাঁর নাম। এবার ভেঙ্কটেশ কোন দলের হয়ে খেলবেন? এই নিয়ে এবার এসে গেল বিরাট আপডেট।

সূত্রের খবর, ফের কলকাতা নাইট রাইডার্সে (Kolkata Knight Riders) ফিরতে চাইছেন ভেঙ্কটেশ। সেই ইঙ্গিত অবশ্য তিনি নিজেই দিয়েছেন। এক সাক্ষাৎকারে ভেঙ্কটেশ বলেন, “আইপিএল খেলাই আমাদের মতো ক্রিকেটারদের জন্য সবচেয়ে বড় সুযোগ। কোন দলের হয়ে খেলছি সেটা মুখ্য নয়, আমি সবসময় নিজের সেরাটা দেওয়ার চেষ্টা করব। তবে মনের কথা বলতে গেলে— আমি এখনও কেকেআরের হয়েই খেলতে চাই। দলের হয়ে একবার চ্যাম্পিয়ন হয়েছি, আরও সাফল্য এনে দিতে চাই।”

আরও পড়ুন: KKR রিটেন করতেই ১৭৬ রানের বিরাট ইনিংস খেললেন এই তারকা

তবে কেকেআর সুযোগ না দিলে অন্য যে কোনও দলে খেলতে আগ্রহী ভেঙ্কটেশ। শুধু ব্যাট বা বল নয়, নেতৃত্ব ও দলগত পরিকল্পনাতেও অবদান রাখতে চান বলে জানান তিনি। ভেঙ্কটেশ বলেন, “কেকেআর না হলে অন্য যে কোনও দল। সবাই জানে আমি যেখানেই যাই, নিজের শতভাগ দেব। ব্যাটিং-বোলিংয়ের পাশাপাশি নেতৃত্ব বা ক্যাপ্টেনকে সাজেশন দেওয়া— সব ক্ষেত্রেই নিজের সেরাটা দিতে চাই আমি।”

পরিসংখ্যান বলছে এখনও পর্যন্ত ৬২টি আইপিএল ম্যাচে ভেঙ্কটেশ আইয়ার ২৯.৯৬ গড় এবং ১৩৭.৩২ স্ট্রাইক রেটে ১,৪৬৮ রান করেছেন। আইপিএল কেরিয়ারে মুম্বই ইন্ডিয়ান্সের বিরুদ্ধে ওয়াংখেড়েতে একটি সেঞ্চুরি এবং ১২টি হাফ-সেঞ্চুরি করেছেন। এদিকে বল হাতে কেরিয়ারে মাত্র ৩ উইকেট নিয়েছেন ভেঙ্কটেশ।