লাগাতার ব্যর্থ আইয়ার, জলে গেল KKR-এর ২৩.৭৫ কোটি?

ওয়েব ডেস্ক: মেগা নিলামের আগে রিটেনশন তালিকায় ছিল না নাম। কিন্তু নাইট শিবির (KKR) তাঁকে দলে ফেরাতে মরিয়ে হয়ে উঠেছিল নিলামের টেবিলে। তাই ভেঙ্কটেশ আইয়ারের (Venkatesh Iyer) জন্য বাজি ধরতে পিছুপা হননি ভেঙ্কি মাইসোর, ডোয়েন ব্র্যাভোরা। শেষমেষ ২৩.৭৫ কোটি টাকা খরচ করে তাঁকে দলে ফেরায় কেকেআর (Kolkata Knight Riders) কর্তৃপক্ষ। কিন্তু সেই ভেঙ্কটেশ লাগাতার ব্যাট হাতে ব্যর্থ। কলকাতা, গুয়াহাটির পর এবার মুম্বইয়েও কথা বলল না আইয়ারের ব্যাট।

সোমবারের ম্যাচে (KKR vs MI) টসে জিতে বোলিং করার সিদ্ধান্ত নেয় মুম্বই ইন্ডিয়ান্স। ব্যাটিং করতে নেমে শুরু থেকেই একের পর এক ধাক্কা খেতে থাকে নাইটদের ব্যাটিং লাইন আপ। প্রথম ওভারেই আউট হন চোট সারিয়ে ফেরা নারিন। দ্বিতীয় ওভারে আউট হন ডি কক, চতুর্থ ওভারে সাজঘরে ফেরেন অধিনায়ক রাহানে। তারপর ভেঙ্কটেশের কাঁধে পড়ে স্কোরবোর্ডের দায়িত্ব। কিন্তু সেই কাজে ফের ব্যর্থ ভেঙ্কটেশ। ৯ বলে মাত্র ৩ রান করে আউট হন তিনি।

আরও পড়ুন: খেলা দেখাচ্ছেন KKR-এর প্রাক্তনীরা! জার্সি বদলে সকলেই আগুন ফর্মে

যদিও আইপিএল-এর এই মরশুমের (IPL 2025) শুরু থেকেই শান্ত ভেঙ্কটেশের ব্যাট। রয়্যাল চ্যালেঞ্জার্স ব্যাঙ্গালুরুর বিরুদ্ধে প্রথম ম্যাচে ইডেনে তিনি আউট হন মাত্র ৬ রান করে। এরপর গুয়াহাটির ম্যাচে রাজস্থান রয়্যালসের ব্যাটিং করার সুযোগ পাননি তিনি। কিন্তু সোমবার মুম্বইয়ের বিরুদ্ধে সেই সুযোগ পেয়েও বড় রান করতে পারলেন না তিনি। এদিন মাত্র ৩ রান করেন ভেঙ্কটেশ। সব মিলয়ে ৩ ম্যাচের ২ ইনিংসে ব্যাটিং করে মাত্র ৯ রান করেছেন নাইটদের ২৩.৭৫ কোটির খেলোয়াড়।

প্রসঙ্গত, আইপিএল কেরিয়ারের শুরু থেকেই কলকাতা নাইট রাইডার্সের হয়ে খেলছেন ভেঙ্কটেশ। ২০২১-এ ১০ ম্যাচে তিনি করেন মোট ৩৭০ রান। ২০২২-এ তিনি করেন ১৮২ রান, ২০২৩-এ করেন ৪০৪ রান, ২০২৪-এ তাঁর ব্যাট থেকে আসে মোট ৩৭০ রান।